**Noteikumi par Nacionālās drošības likumā noteikto institūciju, tai iesniedzamās informācijas apjomu, iesniegšanas kārtību, iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu projekta  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nacionālās drošības likuma 39.panta ceturtā daļa un 44.panta astotā daļa  Ministru prezidenta 2017. gada 5. aprīļa rezolūcija Nr.12/2017-JUR-43 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Grozījumi Nacionālā drošības likumā, kas pieņemti Saeimā 2017.gada 23.martā un stājās spēkā 2017.gada 29.martā nosaka un definē nacionālajai drošībai nozīmīgās komercsabiedrības un paredz tai pienākumus iesniegt informāciju valstij par nacionālajai drošībai nozīmīgas komercsabiedrības dalībniekiem, akcionāriem un personām, kuras izmanto netiešo līdzdalību (balsstiesības), vai par biedriem, kā arī patiesajiem labuma guvējiem, kurām tieši vai netieši ir būtiska līdzdalība šajā komercsabiedrībā (turpmāk – komercsabiedrības pārvalde).  Tāpat grozījumi Nacionālās drošības likumā paredz, ka turpmāk minētajos gadījumos ir nepieciešama atļaujas saņemšana no Ministru kabineta:   1. īpašniekam vai tiesiskajam valdītājam kritiskās infrastruktūras nodošanai valdījumā vai īpašumā citai personai (Nacionālās drošības likuma 22.2panta septītā daļa); 2. personai, kura vēlas iegūt būtisku līdzdalību (līdzdalība vismaz 10% apmērā no pamatkapitāla vai balsstiesīgo akciju vai daļu skaita vai dod iespēju būtiski ietekmēt komercsabiedrības finanšu un darbības politikas noteikšanu, ja vien citā likumā nav noteikts mazāks apmērs) nacionālajai drošībai nozīmīgā komercsabiedrībā (Nacionālās drošības likuma 40.panta pirmā daļa); 3. personai, kura vēlas iegūt izšķirošu ietekmi (Koncernu likuma 2.pants) nacionālajai drošībai nozīmīgā komercsabiedrībā (Nacionālās drošības likuma 40.panta pirmā daļa); 4. nacionālajai drošībai nozīmīgas komercsabiedrības akcionāram vai dalībniekam nacionālajai drošībai nozīmīgas komercsabiedrības akcionāra vai dalībnieka statusa saglabāšana vai tiesību izmantot netiešo līdzdalību (balsstiesības) saglabāšana, ja mainās patiesā labuma guvējs(Nacionālās drošības likuma 41.pantā pirmā daļa); 5. nacionālas drošības nozīmīgai komercsabiedrībai tās uzņēmuma pārejai citai personai, ja uzņēmuma aktīvi tiek izmantoti darbībai, kuras dēļ kapitālsabiedrība ieguvusi nacionālajai drošībai nozīmīgas kapitālsabiedrības statusu (Nacionālās drošības likuma 42.panta pirmā daļa).   Lai piemērotu Nacionālās drošības likuma grozījumos ietvertās tiesību normas, likumdevējs ir deleģējis Ministru kabinetam tiesības noteikt institūciju, kurai nacionālajai drošībai nozīmīgas komercsabiedrības sniedz informāciju par komercsabiedrības pārvaldi, kā arī institūciju, kurai jāiesniedz pieteikums 1.-5.punktā minētās informācijas saņemšanai, iesniedzamās informācijas apjomu, tās iesniegšanas un izvērtēšanas, kā arī lēmuma par atļaujas izsniegšanu vai atteikumu to izsniegt pieņemšanas un lēmuma par minēto pienākumu noteikšanu pieņemšanas un paziņošanas kārtību un paziņojumā par pieņemto lēmumu iekļaujamo informāciju.  1. Par Nacionālās drošības likumā paredzēto institūciju.  Nacionālās drošības likuma 37.pantā paredz, ka par nacionālajai drošībai nozīmīgām komercsabiedrībām var kļūt komercsabiedrības, kas ir elektronisko sakaru komersanti, audiāli elektroniskie plašsaziņas līdzekļi, komersants, kurš ir licencēts dabasgāzes pārvadei, sadalei, uzglabāšanai vai tam pieder sašķidrinātās dabasgāzes iekārta, ir elektroenerģijas vai siltumenerģijas ražotājs, ir siltumenerģijas pārvades un sadales operators ir Latvijas Republikā saņēmis licenci elektroenerģijas pārvadei, kā arī atbilst citām Nacionālās drošības likumā izvirzītajām prasībām. Līdz ar to, nacionālajai drošībai nozīmīgas komercsabiedrības darbojas nozarēs par kuru izstrādi un ieviešanu ir atbildīgas dažādas nozares ministrija. Turklāt Nacionālās drošības likumā noteiktie ierobežojumi nacionālajai drošībai nozīmīgajās komercsabiedrībās ir saistīti ar valsts drošības jautājumiem un šajos jautājumos ir svarīgi iegūt drošības iestāžu viedokli pirms Ministru kabinets pieņem noteiktu lēmumu. Atbilstoši Nacionālās drošības likuma 15.panta otrajai daļai valsts drošības iestādes ir Drošības policija, Satversmes aizsardzības birojs un Militārās izlūkošanās un drošības dienests, kuras attiecīgi atrodas Iekšlietu ministrijas, Ministru kabineta un Aizsardzības ministrijas pārraudzībā. Tā kā konkrētā jautājuma izskatīšana skar vairāku institūciju kompetenci un nav konstatējama viena konkrēta institūcija, kurai minētais jautājums ir piekritīgs, tad atbilstoši esošam valsts pārvaldes uzdevumu sadalījumam nav nosakāma institūcija, kura var būt Nacionālās drošības likumā paredzētā atbildīgā institūcija.  Atbildīgā iestāde apkopo no nacionālajai drošībai nozīmīgām komercsabierībām saņemtos dokumentus, likumā paredzētajos gadījumos no valsts drošības iestādēm saņemtos atzinumus, kā arī atbilstoši Nacionālās drošības likumā noteiktajam sagatavo attiecīgu Ministru kabineta lēmuma projektu. Minētās funkcijas realizēšana neietilpst nevienas iestādes kompetencē.  Ņemot vērā minētos apstākļus nav nosakāma viena konkrēta institūcija, kurai ir piekritīga minētā funkcija. Līdz ar to atbildīgā institūcija par funkcijas izpildi tiek noteikta Ekonomikas ministrija.  2. Sākotnēji iesniedzamā informācija par nacionālajai drošībai nozīmīgu komercsabiedrību.  Ministru kabineta noteikumu projektā ir detalizēti noteikts, kādu informāciju nacionālajai drošībai nozīmīga komercsabiedrība sniegs atkarībā no tās juridiskās formas par tās dalībniekiem, akcionāriem un personām, kuras izmanto netiešo līdzdalību (balsstiesības), vai par biedriem, kā arī patiesajiem labuma guvējiem, kurām tieši vai netieši ir būtiska līdzdalība šajā komercsabiedrībā. Noteikumu projekts nosaka iesniedzamo informāciju ar mērķi sniegt valstij informāciju par komercsabiedrību pārvaldi.  Minētās informācijas iegūšanas mērķis ir konstatēt tiesisko situāciju uz informācijas iesniegšanas brīdī, lai nepieciešamības gadījumā varētu izsekot līdzi izmaiņām, kas var skart valsts nacionālās drošības intereses.  3. Informācija, kas iesniedzama, lai saņemtu Nacionālās drošības likuma 40. panta pirmajā daļā, 41. panta pirmajā daļā un 42. panta pirmajā daļā minēto atļauju.  Personai bez konkrēto personu identificējošas informācijas, ja tā ir kapitālsabiedrība ir jāiesniedz detalizēta informācija par pamatkapitālu, dalībniekiem un akcionāriem un tiem piederošu akciju skaitu, noslēgtajiem līgumiem starp akcionāriem vai dalībniekiem, lai izlietotu tiesības sabiedrības pārvaldībā, koncerna līgumiem, personām, kuras izmanto netiešo līdzdalību. Savukārt personālsabiedrībai jāsniedz saraksts ar tās biedriem, to tiesībām un pienākumiem, kā arī sabiedrības līgumu, ja tāds ir noslēgts un koncerna līgumiem. Savukārt, ja minētā persona ir fiziska persona, tad iesniedzamās informācijas apjoms ir ierobežots līdz informācijai, kas nepieciešama, lai identificētu konkrētu fizisku personu.  Informācija, ko nacionālai drošībai nozīmīgas komercsabiedrības iesniedz iegūstot minēto statusu ir identiska informācijai, kas jāsniedz kopā ar pieteikumu Ministru kabineta atļaujas saņemšanai. Lai nodrošinātu pilnīgas informācijas sniegšanu, Ministru kabineta noteikumu projekts paredz, ka atbildīgajai iestādei un valsts drošības iestādēm ir tiesības pieprasīt papildu informāciju, kā arī personai, kas vēršas iestādē ir tiesības iesniegt papildu informāciju vai norādīt, kāpēc tā nevar iesniegt Ministru kabineta noteikumu projektā paredzēto informāciju.  Ministru kabineta noteikumu projekts paredz, ka nacionālajai drošībai nozīmīgai komercsabiedrībai jāsniedz informācija atbildīgajā institūcijā, t.sk. par komercsabiedrības juridisko adresi, informāciju par patiesā labuma guvējiem, pamatkapitālu, akciju skaitu un kategorijām, noslēgtajiem koncernu līgumiem, dalībnieku reģistru, sarakstu ar biedriem. Minētā informācija tiek prasīta, lai iegūtu pilnīgu informāciju par nacionālai drošībai nozīmīgu komercsabiedrību un iegūtu aktuālo informāciju, kas var atšķirties no Latvijas Republikas Uzņēmumu reģistrā esošās. Tāpat sagatavojot attiecīgos Ministru kabineta noteikumus ir ņemts vērā, ka Komerclikumā ir noteikts attiecīgais termiņš, kādā informācija jāsniedz Latvijas Republikas Uzņēmumu reģistrā, līdz ar to atbildīgajai institūcijai pieejamā informācija var nebūt pilnīga. Aktuālas informācijas saņemšana par komercsabiedrību ir nozīmīga, ja tiek vērtēts jautājums, vai darījuma veikšana nerada riskus nacionālās drošības interesēm. Minētās informācijas iegūšanas mērķis ir noskaidrot pilnīgu informāciju par komercsabiedrību, kas var būt būtiska, ja minētās komercsabiedrībās rīcībā nonāk nacionālajai drošībai nozīmīgi aktīvi, kurus var izmantot pret valsts interesēm. Balstoties uz iegūto informāciju valsts drošības iestādes sniegs atzinumu, vai plānotais vai veiktais darījums rada drošības riskus nacionālās drošības interesēm.  4. Kritēriji, pēc kuriem vadīsies Ministru kabinets pieņemot lēmumu, par atļaujas sniegšanu.  Ministru kabineta noteikumu projekts paredz nelabvēlīga lēmuma pieņemšanu trīs gadījumos:  1. atļaujas izsniegšana apdraud nacionālās drošības intereses;  2. privātpersona, kas iesniegusi pieteikumu par atļaujas izsniegšanu, nav atbildīgās iestādes vai valsts drošības iestādes noteiktajā termiņā iesniegusi papildu informāciju vai dokumentus un tā ir nepieciešama valsts drošības iestādēm, lai sniegtu atzinumu;  3. atbildīgā institūcija vai valsts drošības iestādes konstatē, ka tai ir sniegta nepatiesa informācija.  Minētais uzskaitījums ir izsmeļošs un paredz obligāta satura administratīvā akta izdošanu tikai tiesību normā ietvertos gadījumos.  Kā atzinusi Satversmes tiesa, samērīguma princips, kas pamatā ir apsverams, vērtējot ierobežojuma nepieciešamību demokrātiskā sabiedrībā, ietilpst Satversmes 1.pantā ietvertā demokrātiskas republikas jēdzienā (sk. 2000.gada 24.marta sprieduma lietā Nr.04-07(99) 3.punktu).  Izskatāmajā gadījumā ir paredzēts, ka iestāde varēs ierobežot personas tiesības un tiesiskās intereses gadījumā, ja attiecīgais darījums rada vai var radīt draudus nacionālās drošības interesēm un ja iesniegtā informācija nav pietiekma, lai noteiktu vai konrētais darījums rada vai var radīt riskus nacionālās drošības interesēm vai ir sniegta nepatiesa informācija vai dokumenti un līdz ar to nav iespējams pārliecināties par radītajiem riskiem nacionālās drošības interesēm. Līdz ar to tiesību normas mērķis ir samazināt drošības riskus, ko var radīt nacionālajai drošībai nozīmīgu komercsabiedrību aktīvu izmantošana pretēji valsts interesēm.  Atbilstoši Nacionālās drošības likuma 44.panta otrajai daļai, pieņemot lēmumu šajā nodaļā minētajos gadījumos, Ministru kabinets izvērtē personas tiesību ierobežojumu un tā samērīgumu ar nacionālās drošības interesēm.  Noteikumos ir paredzēts atteikt atļaujas izsniegšanu trīs gadījumos. Gadījumā, ja atļaujas izsniegšana apdraud nacionālās drošības intereses un privātpersona, kas iesniegusi pieteikumu par atļaujas izsniegšanu, nav atbildīgās iestādes vai valsts drošības iestādes noteiktajā termiņā iesniegusi papildu informāciju vai dokumentus un tā ir nepieciešama valsts drošības iestādēm, lai sniegtu atzinumu. Abos minētajos gadījumos ir konstatējami nacionālās drošības riski vai valsts drošības iestādes tos nevar identificēt, ja personas iesniegtā informācija nav pietiekama. Ņemot vērā, ka valsts drošības institūcijas pārbauda tajā skaitā arī personas sniegto informāciju un pilnīgas un patiesas informācijas saņemšana ir būtiska, lai sniegtu atzinumu par drošības riskiem. Savukārt, ja attiecīgais persona nav bijusi, pietiekami rūpīga un kārtīga, sniedzot atbildīgajai institūcijai vai valsts drošības iestādēm informāciju, tad personai ir jārēķinās ar normatīvajā aktā paredzētajām sekām. Šādu seku iestāšanās ir samērīga, ņemot vērā, ka pesrona saglabā tiesības atkārtoti iesniegt pieteikumu, lūdzot izsniegt atļauju. Izņēmuma gadījums, kad varētu netikt pieņemts personai nelabvēlīgs administratīvais akts ir tad, ja persona, sniedzot informāciju atbildīgajai institūcijai vai valsts drošības iestādēm ir pieļāvis acīmredzamu pārrakstīšanās kļūdu.  Šāds tiesiskais risinājums ir uzskatāms par pamatotu ņemot vērā valsts drošības intereses un personas tiesības atkārtoti vērsties ar tāda paša satura iesniegumu.  Turklāt likumam pieņemtā Ministru kabineta lēmuma tiesiskumu persona varēs pārbaudīt tiesā, kura varēs pārliecināties gan par informāciju, uz kuras pamata ir ierobežotas pieteikuma iesniedzēja intereses, gan par lēmuma tiesisko pamatotību. Administratīvās apgabaltiesas spriedumu persona varēs pārsūdzēt Augstākajā tiesā. Līdz ar to konkrētajā gadījumā ierobežojums ir uzskatāma par samērīgu.  Tāpat Ministru kabineta lēmums tiek pieņemts balstoties uz lēmuma pieņemšanas brīdī Ministru kabineta rīcībā esošo informāciju. Līdz ar to personai arī atteikuma gadījumā saglabājas tiesības atkārtoti vērsties Ekonomikas ministrijā un iesniegt atkārtotu lūgumu par lēmuma pieņemšanu. Šāda atļaujas saņemšana ir iespējama gadījumā, ja mainās tiesiskie riski.  Ņemot vērā minēto, regulējums atbilst Satversmes tiesas spriedumos norādītajam, ka pamattiesību ierobežojumam ir jābūt skaidri noteiktam apjomam un robežām (sal. skat. Satversmes tiesas 2002. gada 22. oktobra sprieduma lietā Nr. 2002-04-03 secinājumu daļas 2. punktu un 2016. gada 12. februāra sprieduma lietā Nr. 2015-13-03 15.2. punktu).  5. Lēmuma paziņošana  Noteikumu projekts paredz, ka persona varēs iepazīties ar informāciju, kas nesatur valsts noslēpumu un kas bija par pamatu lēmuma pieņemšanai. Ar informāciju, kas satur valsts noslēpumu, tiks iepazīstināta tikai administratīvās tiesa, kura izvērtēs vai tā ir pietiekama, lai ierobežotu personas īpašumtiesības. |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komercsabiedrības, kas atbilst Nacionālās drošības likuma 37.pantā noteiktajiem kritērijiem, to īpašnieki. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka noteikumu projekts paredz pienākumu komersantam iesniegt tādus dokumentus, kuri ir komersanta rīcībā iestājoties Nacionālās drošības likumā noteiktajiem priekšnoteikumiem, tad komersantiem rodas papildu dokumentu sagatavošanas un noformēšanas izmaksas. Turklāt iesniedzamo dokumentu apjoms katrā gadījumā var būt atšķirīgs. |
| 3. | Administratīvo izmaksu monetārs novērtējums | Administratīvās izmaksas nav precīzi aprēķināmas un ir atkarīgas no Ekonomikas ministrijai iesniegto izvērtējamo dokumentu apjoma.  Administratīvās izmaksas personai ir dokumentu sagatavošanas un noformēšanas izmaksas, kas ir atkarīgas no sagatavojamo dokumentu apjoma. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017-tais gads** | | Turpmākie trīs gadi (*euro*) | | |
| **2018.** | **2019.** | **2020.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017.gadu | izmaiņas, salīdzinot ar kārtējo 2017.gadu | izmaiņas, salīdzinot ar kārtējo 2017.gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: |  | 10 132 | 57 489 | 57 489 | 57 489 |
| 2.1. valsts pamatbudžets |  | 10 132 | 57 489 | 57 489 | 57 489 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: |  | -10 132 | -57 489 | -57 489 | -57 489 |
| 3.1. valsts pamatbudžets |  | -10 132 | -57 489 | -57 489 | -57 489 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X |  |  |  |  |
|  |  |  |  |
|  |  |  |  |
| 5. Precizēta finansiālā ietekme: | X |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Amatpersonai atalgojums noteikts atbilstoši 21.amatu saimes VIB līmenim 14 mēnešalgu grupai.  **2017.gadā:**  Atlīdzība  Darbinieka atlīdzība ir 2353 *euro* mēnesī. Ņemot vērā minēto, prognozējamā atlīdzība būs 7059 (2353 x 3) *euro*.  Kopā atlīdzība: 7059 + 1665 (darba devēja nodeva 23,59%) = 8 724 euro  Saistītie izdevumi:  komunālie pakalpojumi 133*euro*  ēkas uzturēšanas izmaksas 214*euro*  informācijas sistēmas uzturēšana 204*euro*  sakaru pakalpojumi 63*euro*  preces darbības nodrošināšanai 90 *euro*  Kopā saistītie izdevumi: 704 *euro apmērā*  Ņemot vērā minēto, kopējie izdevumi 2017.gadā ir paredzēti 10 132 *euro* apmērā.  **2018.gads un turpmākie gadi**  Darbinieka atlīdzība 34 000 *euro*.  Aprēķins:  Atlīdzība 2018. un turpmākajos gados:  2 353 euro x 12= 28 236 *euro*gadā  10% piemaksa = 2823*euro*  atvaļinājuma pabalsts= 1176*euro*  novērtēšanas prēmijas= 1765*euro*  Kopā gadā atlīdzība 34 000 + 8020 (darba devēja nodeva 23,59%) + 214 (veselības apdrošināšanu)= 42 234 *euro*,  Saistītie izdevumi:  komunālie pakalpojumi 399*euro*  ēkas uzturēšanas izmaksas 642*euro*  informācijas sistēmas uzturēšana 611*euro*  sakaru pakalpojumi 188*euro*  preces darbības nodrošināšanai 270 *euro*  Kopā saistītie izdevumi 2110 *euro* apmērā  Ņemot vērā minēto, kopējie izdevumi 2018.gadā un turpmākajos gados ir paredzēti 44 130 *euro* apmērā.  Tāpat 2018.gadā un turpmākajos gados ir plānots veikt iepirkumu pētījuma izstrādei par Nacionālajā drošības likumā noteikto ierobežojumu saistībā ar nacionālajai drošībai nozīmīgām komercsabiedrībām efektivitāti un nepieciešamību pilnveidot normatīvo aktu, veicot attiecīgus grozījumus.  Pētījuma aptuvenās izmaksas varētu būt 10 000 *euro*.  Lai apmainītos ar pieredzi ar citām Eiropas Savienības dalībvalstīm un piedalītos apmācībās 2018.gadā un turpmākajos gados provizoriski ir nepieciešams finansējums 3359 *euro* apmērā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Atbildīgās institūcijas funkcijas nodrošināšanai, Ekonomikas ministrija amatpersona veiks turpmāk minētās darbības.  1. Sagatavos ārējo tiesību aktu un politikas plānošanas dokumentu projektus, kas saistīti ar darījumiem ar nacionālajai drošībai nozīmīgām komercsabiedrībām un kritiskās infrastruktūras objektiem, kā arī nodrošina to virzību.  2. Sagatavos MK rīkojuma projektus, kas saistīts ar Nacionālajā drošības likumā un Ministru kabineta noteikumos noteikto lēmumu pieņemšanu par nacionālajai drošībai nozīmīgām komercsabiedrībām un kritiskās infrastruktūras objektiem  3. Pēc nepieciešamības, veiks valsts interešu pārstāvību tiesvedības procesos par Ministru kabineta pieņemtajiem lēmumiem saistībā ar nacionālajai drošībai nozīmīgām kapitālsabiedrībām un kritiskās infrastruktūras objektiem.  4. Līdzdarbosies tiesvedības stratēģijas izstrādāšanā starptautiskos ieguldījumu strīdos par ierobežojumiem, kas izriet no tiesību aktiem saistībā ar darījumiem ar nacionālajai drošībai nozīmīgām komercsabiedrībām un kritiskās infrastruktūras objektiem.  5. Analizēs saņemto informāciju par darījumiem, kas saistīti ar nacionālajai drošībai nozīmīgām komercsabiedrībām un kritiskās infrastruktūras objektiem, pārbauda tās patiesumu, kā arī minēto informāciju pārsūtīs valsts drošības iestādēm.  6. Piedalīsies dokumentu sagatavošanā, lai organizētu iepirkumu par tādu pētījumu veikšanu, kas nepieciešami normatīvo aktu izstrādei saistībā ar nacionālajai drošībai nozīmīgām komercsabiedrībām un kritiskās infrastruktūra objektiem.  7. Sagatavos atbildes uz privātpersonu iesniegumiem, kas saistīti ar nacionālajai drošībai nozīmīgām komercsabiedrībām un kritiskās infrastruktūra objektiem.  Ekonomikas ministrijas ieskatā minētais amats ir pielīdzināms 21.amatu saimes VIB līmenim, ņemot vērā tā nozīmību un funkciju līdzību ar minētā līmeņa amatu aprakstu. Līdz ar to minētajam amatam ir nosakāma 15 mēnešalgu grupa.  Ekonomikas ministrija MK noteikumu projektā paredzēto funkciju nodrošinās piešķirto līdzekļu un esošo cilvēkresursu ietvaros, nepalielinot kopējo amata vietu skaitu Ekonomikas ministrijas resorā. | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar minētās funkcijas izpildi Ekonomikas ministrijā tiks izveidota papildu štata vienība |
| 3. | Cita informācija | Nav |

Ministru prezidents       M.Kučinskis

Ministru prezidenta biedrs,

ekonomikas ministrs       A.Ašeradens

Iesniedzējs:

Ministru prezidenta biedrs,

ekonomikas ministrs       A.Ašeradens

Vīza:

Valsts sekretārs J.Stinka

Skarbnieks, tel.: 67013226

Haralds.Skarbnieks@em.gov.lv